Zuma: SA het oordryf oor NenePres. Jacob Zuma. Foto: Siyabulela Duda, departement van kommunikasie Diegene wat ŉ bohaai gemaak het oor die afdanking van Nhlanhla Nene as minister van finansies in Desember, is mense “wat nie verstaan nie”. Pres. Jacob Zuma het Sondagaand gedurende ŉ onderhoud met eNCA sy besluit om Nene met die taamlik onbekende Des van Rooyen te vervang, verdedig deur te sê die rand het maande lank afwaarts beweeg terwyl Nene aan die stuur van sake by die tesourie was. “Die rand se afwaartse vertoning was beslis nie as gevolg van dié kabinetskommeling nie,” het Zuma gesê. “Ek dink mense het oordryf in hul reaksie. Mense verstaan nie.” Zuma het gesê die besluit is gemotiveer deur die behoefte om ŉ “iemand van internasionale statuur”, wat reeds as ŉ minister gedien het, te kry om as hoof van die Brics-bank te dien. “Dis belangrik dat dié bank suksesvol is,” het Zuma gesê. Volgens Zuma sou hy hom aan baie kritiek blootgestel het indien hy iemand relatief onbekend, soos Van Rooyen, as hoof van die Brics-bank aangestel het. Van Rooyen is ná skaars vier dae in sy nuwe pos ontslaan en vervang met Pravin Gordhan wat van 2009 tot 2014 die minister van finansies was. Intussen het die rand oornag tot ŉ nuwe rekordlaagtepunt van naby aan R18 teenoor die Amerikaanse dollar verhandel.